Gone ke boammaaruri gore pele go gatisiwa, go tshwanetse ga kwalwa se se tla gatisiwang. Lephata la Graphics le amogela dikgatiso tse di tla gatisiwang mme le di romelelwa ka khomputara go tswa kwa Lephateng la Bokwaledi kwa Brooklyn, New York. Dikgatiso tseno tse di tlang ka khomputara di tsenngwa mo dipoleiteng tse di dirisiwang go gatisa. Kwa Wallkill, kgwedi le kgwedi go goroga dirolo tsa pampiri di ka nna 1 400 mo bogatisetsong, mme go dirisiwa ditone tsa pampiri di ka nna 80 go ya go di le 100 ka letsatsi. Dirolo tseno—tse boima jwa dingwe tsa tsone bo fetang dikilogerama di le 1 300—di tsenngwa mo metšhineng e megolo e metlhano e e gatisang go tsentswe mo go yone dipoleite tse di dirisediwang go gatisa. Go gatisiwa mo pampiring e bo e segiwa le go menwa go nna dikarolo tse nngwe le nngwe ya tsone e nang le ditsebe di le 32. Makasine o o o balang ke karolo e le nngwe e e nang le ditsebe di le 32. Go tweng ka dibuka? Mo lefelong le go kopanngwang dibuka gone go kopanngwa ditsebe tseo gore e nne buka. Mongwe wa metšhine e mebedi e e kopanyang dibuka o kgona go kopanya dibuka tsa dikhabara tse di thata di le 50 000 kgotsa tsa dikhabara tse di seng thata di le 75 000 ka letsatsi. Motšhine o mongwe wa go kopanya dibuka o kgona go kopanya dibuka tsa dikhabara tse di seng thata di ka nna 100 000 ka letsatsi.